| RuminantesRango fósil: eoceno - actualidade |
| --- |
| Bisonte Americano |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Mammalia |
| Subclase: | Theria |
| Infraclase: | Eutheria |
| Superorde: | Laurasiatheria |
| Orde: | Artiodactyla |
| Suborde: | **Ruminantia**Scopoli, 1777 |

 |
| Infraordes |
| * Tragulina
* Pecora
 |

A dos **ruminantes** (**Ruminantia**) é unha suborde de mamíferos artiodáctilos que inclúe algúns animais moi coñecidos, como as vacas e touros, cabras, ovellas e cervos.

Os ruminantes son herbívoros e dixiren os alimentos en dúas etapas: mastigando e tragando de maneira normal e despois regurxitando o alimento semidixerido para remastigar e volver tragar, para así poderen extraer ao máximo o seu valor nutritivo. O estómago dos ruminantes caracterízase por ter catro divisións.

Dadas estas características, a diferenza dos herbívoros non ruminantes, son capaces de aproveitar os carbohidratos estruturais presentes nas plantas (celulosa, hemicelulosa e pectina, as dúas primeiras constituíntes da fibra), tendo así unha fonte de enerxía adicional e baseando a súa alimentación no consumo de forraxe.

Non todos os animais que rumian forman parte da suborde dos *Ruminantia*: os camelos e as llamas e vicuñas (da familia dos camélidos) están entre as excepcións. Tampouco pertecen a esta suborde algúns dos grandes mamíferos que pastan e teñen adaptacións similares para sobrevivir con cantidades grandes de alimento de calidade inferior, como os canguros e os cabalos, que teñen un cego moi desenvolvido para dixerilo ben.

Características
---------------

Os ruminantes teñen un sistema dixestivo que lles permite extraer enerxía das fibras vexetais grazas ás transformacións sufridas no estómago, que consta de catro cavidades:

### Retículo e rume

Estómago dun ruminante (vaca).  
**m.** esófago  
 **v.** rume ou *panza*  
**n.** retículo ou *barrete*  
**b.** omaso ou *cenfollas*  
**l.** abomaso ou *calleiro*  
**t.** comezo do intestino.
O retículo e o rume son os dous primeiros preestómagos. Teñen unha elevada densidade de microorganismos (bacterias, protozoos e fungos). O intercambio continuado do retículo co rume leva a considerar ambos os estómagos de xeito unitario "retículo-rume".

O rume pode conter, no gando vacún adulto, de 100 a 120 kg de alimento en fermentación durante de 20 a 48 h, xa que o proceso de fermentación bacteriana é lento.

O retículo é unha zona de intercambio entre o rume e o terceiro estómago. Só se produce o paso ao seguinte estómago se as partículas que chegan ao retículo son de pequeno tamaño (<1–2 mm) ou son suficientemente densos (>1-2 g/ml).

Popularmente, o rume recibe os nomes de *panza* ou bandullo, e o retículo o de *barrete*.

### Omaso

O omaso é o terceiro preestómago, con capacidade para uns 10 kg. É un órgano pequeno con alta capacidade de absorción. Nel recíclase a auga e algúns minerais coma o sodio e o fósforo, que son devoltos ao rume mediante a saliva. Inda que este órgano non é esencial, permite a transición entre o rume e o abomaso, ambos os dous con diferentes modos de dixestión.

A mucosa gástrica presenta unhas prolongacións laminares características cara ó interior do órgano, ás que se deben as denominacións populares de *libro* e *cenfollas*.

### Abomaso

O abomaso é o verdadeiro estómago, de mucosa glandular, similar ao dos animais non ruminantes. O seu funcionamento baséase na secreción de ácidos e gran cantidade de enzimas dixestivos. Ao abomaso chegan partículas non fermentadas de alimentos, algúns produtos finais da fermentación microbiana xunto cos microbios producidos no rume. Popularmente recibe o nome de *calleiro*, pois del extráese o callo.

Clasificación
-------------

Cladograma mostrando a posición dos *Ruminantiamorpha*.
* **Suborde *Ruminantia***
	+ Familia *Amphimerycidae* †
	+ **Infraorde *Tragulina*** (parafilético)
		- Familia *Tragulidae*
		- Familia *Prodremotheriidae* †
		- Familia *Hypertragulidae* †
		- Familia *Praetragulidae* †
		- Familia *Archaeomerycidae* †
		- Familia *Lophiomerycidae* †
		- Familia Protoceratidae †
	+ **Infraorde *Pecora***
		- Familia *Moschidae*
		- Familia *Cervidae*
		- Familia *Giraffidae*
		- Familia *Antilocapridae*
		- Familia *Bovidae*
		- Familia *Leptomerycidae* †
		- Familia *Palaeomerycidae* †
		- Familia *Climacoceratidae* †
		- Familia *Hoplitomerycidae* †
		- Familia *Gelocidae* †

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ruminantes***  |

|  |  |
| --- | --- |
|  | Wikispecies posúe unha páxina sobre:  ***Ruminantes*** |

### Bibliografía

* Kowalski, K. (1981): *Mamíferos. Manual de teriología*. Madrid: H. Blume Ediciones. ISBN 84-7214-229-9.

### Ligazóns externas

* Rappels sur l'anatomie du tube digestif des ruminants et l'utilisation digestive des fourrages pauvres Archives de Documents de la FAO. *(en francés)*

|  |  |
| --- | --- |
| Control de autoridades | 
* Wd: Q192164
* BNCF: 8697
* BRE: 1979881
* EBID: ID
* GEC: 0207209
* GND: 4189837-0
* MAG: 2778358892
* NDL: 00562949

 |

|  |  |
| --- | --- |
| Identificadores taxonómicos | 
* BioLib: 38219
* Dyntaxa: 2002171
* EOL: 3014522
* Fossiilid: 670
* Fossilworks: 42587
* iNaturalist: 424850
* NCBI: 9845
* uBio: 5952733

 |